Onverwagse helpers bring hoop vir SANeville Manchu saam met die twee mans wat hom gehelp het (Foto: Facebook) Twee onverwagse helpers het onlangs weer opnuut hoop vir talle Suid-Afrikaners gebring toe hulle ŉ jongman langs die pad gehelp het wat ŉ pap band gekry het. Neville Manchu (24), die man wie se motor ŉ pap band gekry het, het Vrydag ŉ inskrywing op Facebook oor dié voorval gemaak. Dié inskrywing het sedertdien al meer as 15 000 “likes” gekry en is meer as 6 000 keer gedeel. Kommentaar stroom in van sosialemediagebruikers wat hoopvol voel oor Suid-Afrika omdat twee mense van verskillende generasies, agtergronde en ras nie geskroom het om vir Manchu te help nie. Manchu vertel aan Maroela Media hy was op pad van Potchefstroom af Bethlehem toe vir die vakansie toe hy sowat 15 km van Parys af ŉ pap band gekry het. “Ek het ŉ bakkie by iemand geleen vir die reis, want daar was baie goed wat ek huis toe moes vat. Ek dink die bakkie was te vol gelaai en die band was van die begin af nie styf genoeg gepomp nie, so toe kry ek pap band. Ek was so opgewonde om huis toe te gaan dat ek nie die bakkie behoorlik nagegaan het voordat ek gery het nie,” het hy aan Maroela Media gesê. Manchu moes noodgedwonge van die pad aftrek, maar het tot sy skok agtergekom dat hy nie die regte toerusting gehad het om sy band om te ruil nie. “Ek het probeer om mense wat verby ry te stop om my te help. Ek het vir ŉ uur lank probeer, maar niemand wou vir my stop nie.” Nadat Manchu talle motors verby hom sien ry het, het een uiteindelik vir hom omgedraai. “Daardie twee ooms het eers verby my gery, maar toe omgedraai om my te kom help. Ek was só bly,” het hy gesê. Manchu het gesê die twee mans het hul eie toerusting gebruik om die band om te ruil. Hul pogings is egter gekniehalter toe hulle agterkom dat hulle nie die noodwiel onder die bakkie kon uithaal nie. “Wil jy weet wat het die twee ooms toe gedoen? Hulle het Parys toe gery en vir my ŉ tweedehandse band gaan koop! Hulle het vir my ŉ band gekoop en nie ŉ sent terug verwag nie. Ek was stomgeslaan, ek was in verwondering oor wie en wat God is,” het Manchu gesê. “Hulle het nogal lank gevat om terug te kom van Parys af, en ek het naderhand begin dink hulle gaan nie weer terugkom nie. Ek was baie moedeloos. Maar toe ek hulle sien aankom, was ek verskriklik bly en baie opgewonde.” Manchu sê hy is steeds stomgeslaan oor die twee mans se goedhartigheid. “Hulle hoef nie te gestop het nie, hulle het sekerlik ook goed gehad wat hulle moes doen daardie dag. Maar hulle het besluit om my te help, én hulle het nie ŉ sent terug verwag nie,” sê hy. “Vir my is dit net so mooi bewys van wie God is. Ek het baie wit vriende, so ek weet reeds dat wit mense liefdevolle mense is. Maar ek wou dit op Facebook plaas om die persepsie daar buite te verander. Daar is baie mense wat dink wit mense en veral boere, is rassisties. Maar ek wou net wys nie alle wit mense is só nie, en ek wil net probeer om daardie denkwyse te verander,” het hy gesê. Manchu sê het daarna sonder enige verdere probleme in Bethlehem aangekom en vir sy familie vertel wat gebeur het. “Ek het nie eens die mans se nommer gekry nie, maar ek is so dankbaar vir hulle. Alle eer aan God, want Hy is die enigste een wat die lewens en perspektiewe van mense kan verander.”